
A Peszéri-erdőben végzett fahasználati és erdőművelési munkák hatása az inváziós fásszárú fajok lokális abundancia viszonyaira

A kutatásomat a Peszéri-erdőben végeztem. A fahasználati és erdőművelési
tevékenységeknek az inváziós fafajok lokális tömegességi viszonyaira gyakorolt hatását
vizsgáltam a fehér akác, a nyugati ostorfa, a kései megy, a mirigyes bálványfa, és a zöld juhar
esetében. A felmért 18 db, 60 ha erdőrészletet 4 csoportba soroltam. Az erdőfelújítási
módszerek, erdőművelési beavatkozások elvégzését követő állapot jellemzésére szolgáltak a
bekerített mesterséges felújítások, a bekerítetlen mesterséges felújítások és a bekerítetlen
sarjaztatott erdőállományok. A nevelővágások/előhasználatok során a bálványfa egyedek
tőelválasztásának hatására bekövetkező tőszámváltozás vizsgálatát felújítás módjától
függetlenül a bálványfa tömeges jelenlétével jellemezhető erdőállományokban kijelölt
mintaterületeken végeztem el. A mesterséges felújítások területén az alkalmazott technológia
térbeli heterogenitást alakít ki, ezért részterület-típusokat különítettem el (sor; sorköz; forgó;
műveletlen szegély; hagyásfa lencsealakú folttal). A sarjaztatott erdőfelújításokban 5-5 db
random módon kijelölt 5×5 méteres kvadrátban végeztem felvételezést.
A bálványfa a kiscsoportos tőelválasztás hatására átlagosan 147 %-os lokális tőszám-
növekedést produkált, míg a nem kezelt területeken csak átlagosan 31 %-os volt az
állománynövekedése. Az egy magtermő korú egyed (anyafa) tőelválasztásos kezelésének a
hatása egy lombkorona átmérő +1 méter átmérőjű területen látható a tőelválasztás hatása. A
mesterséges felújítások esetén a mesterséges felújítások területén magasabb volt a vizsgált fajok
denzitása, mint a sarjaztatott területeken. A mesterséges erdőfelújításban végzett erdőművelési
munkákat követően az inváziós fajok legtöbb mag eredetű egyede (35650 db) a sorközökben,
míg a legtöbb sarj eredetű egyed a nem művelt szegélyben volt megtalálható (617 db).
A vizsgálatból kiderült, hogy hagyományos erdőművelési és fahasználati módok nem
képesek megakadályozni az inváziós fásszárú fajok erdőállományban való megtelepedését a
vizsgálati területen található vágásos erdőkben.



